62002CJ0332_DA
Parter
Dommens præmisser
Afgørelse om sagsomkostninger
Afgørelse
Parter
I sag C-332/02,
Kommissionen for De Europæiske Fællesskaber
ved X. Lewis, som befuldmægtiget, og med valgt adresse i Luxembourg,
sagsøger,
mod
Det Forenede Kongerige Storbritannien og Nordirland
først ved P. Ormond, derefter ved C. Jackson, som befuldmægtigede, bistået af barrister M. Demetriou, og med valgt adresse i Luxembourg,
sagsøgt,
angående en påstand om, at det fastslås, at Det Forenede Kongerige Storbritannien og Nordirland har tilsidesat sine forpligtelser i henhold til artikel 15 i Rådets direktiv 1999/13/EF af 11. marts 1999 om begrænsning af emissionen af flygtige organiske forbindelser fra anvendelse af organiske opløsningsmidler i visse aktiviteter og anlæg (EFT L 85, s. 1), idet det ikke har vedtaget alle de love og administrative bestemmelser, der er nødvendige for at efterkomme direktivet, eller i det mindste ikke har givet Kommissionen underretning herom,
har
DOMSTOLEN (Tredje Afdeling)
sammensat af afdelingsformanden, A. Rosas (refererende dommer), og dommer R. Schintgen og N. Colneric,
generaladvokat: L.A. Geelhoed
justitssekretær: R. Grass,
på grundlag af den refererende dommers rapport,
og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
Dommens præmisser
1. Ved stævning indleveret til Domstolens Justitskontor den 19. september 2002 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Det Forenede Kongerige Storbritannien og Nordirland har tilsidesat sine forpligtelser i henhold til artikel 15 i Rådets direktiv 1999/13/EF af 11. marts 1999 om begrænsning af emissionen af flygtige organiske forbindelser fra anvendelse af organiske opløsningsmidler i visse aktiviteter og anlæg (EFT L 85, s. 1), idet det ikke har vedtaget alle de love og administrative bestemmelser, der er nødvendige for at efterkomme direktivet, eller i det mindste ikke har givet Kommissionen underretning herom.
Retsforskrifter
2. Direktiv 1999/13 som berigtiget (EFT 1999 L 188, s. 54) bestemmer i artikel 15, at medlemsstaterne skal sætte de nødvendige love og administrative bestemmelser i kraft for at efterkomme direktivet senest den 1. april 2001, og at de straks skal underrette Kommissionen herom.
Den administrative procedure
3. Da Kommissionen ikke havde modtaget nogen oplysninger om de foranstaltninger, som Det Forenede Kongerige havde truffet for at efterkomme direktiv 1999/13, indledte Kommissionen proceduren i henhold til artikel 226 EF. Efter at have sendt en åbningsskrivelse til Det Forenede Kongerige, fremsatte Kommissionen den 20. december 2001 en begrundet udtalelse, hvori den konstaterede, at direktivet ikke var blevet gennemført i sin helhed i Storbritannien og Nordirland, og at der ikke forelå oplysninger om, at direktivet var blevet gennemført på Gibraltar. Det Forenede Kongerige blev opfordret til at træffe de fornødne foranstaltninger for at efterkomme den begrundede udtalelse inden for en frist på to måneder fra dens meddelelse.
4. Ved skrivelse af 16. april 2002 underrettede Det Forenede Kongeriges Faste Repræsentation ved Den Europæiske Union Kommissionen om de officielle instruktioner, der var vedtaget for at gennemføre direktivet i England, Skotland, Wales og Nordirland. De britiske myndigheder anførte, at det var nødvendigt at træffe nye foranstaltninger for at kunne gennemføre direktivet i sin helhed og for at fastsætte regler for visse industrisektorer, der ikke var omfattet af bestemmelserne på daværende tidspunkt, og de erklærede samtidig, at gennemførelsen af direktivet ville være fuldført ved udgangen af 2002, for så vidt angår England og Wales. Den samme tidsplan gjaldt for Skotland og Nordirland. Hvad Gibraltar angik var der et lovforslag under udarbejdelse.
5. Da Kommissionen var af den opfattelse, at Det Forenede Kongerige ikke havde truffet de fornødne foranstaltninger for at efterkomme den begrundede udtalelse inden for den i denne fastsatte frist, anlagde den denne sag.
Søgsmålet
6. Kommissionen har gjort gældende, at den ikke har fået meddelelse om vedtagelsen af de nødvendige bestemmelser for at efterkomme direktivet for så vidt angår Storbritannien, Nordirland og Gibraltar. Da Kommissionen ikke råder over andre oplysninger, på grundlag af hvilke det kan fastslås, at Det Forenede Kongerige har vedtaget de nødvendige bestemmelser, formoder den, at Det Forenede Kongerige ikke har vedtaget disse, og at Det Forenede Kongerige således har tilsidesat sine forpligtelser i medfør af direktivet.
7. Det Forenede Kongerige har gjort gældende, at for så vidt angår Gibraltar har House of Assembly den 18. november 2002 vedtaget et lovforslag, hvorved direktivet gennemføres fuldt ud. Denne lov trådte i kraft den 20. februar 2003.
8. Hvad angår England, Wales, Skotland og Nordirland er det nødvendigt at udarbejde supplerende lovgivning for fuldt ud at kunne gennemføre direktivet. De relevante lovregler skulle træde i kraft i løbet af 2003.
9. Det må konstateres, at Det Forenede Kongerige ikke har bestridt, at det ved udløbet af fristen i den begrundede udtalelse endnu ikke havde truffet de nødvendige foranstaltninger for fuldt ud at gennemføre direktivet, men blot har redegjort for status for gennemførelsesforanstaltningerne.
10. I denne forbindelse følger det af fast retspraksis, at spørgsmålet om, hvorvidt der foreligger et traktatbrud, skal vurderes på baggrund af forholdene i medlemsstaten, som de var ved udløbet af fristen i den begrundede udtalelse, og at ændringer af forholdene i tiden derefter ikke kan tages i betragtning af Domstolen (jf. bl.a. dom af 16.1.2003, sag C-63/02, Kommissionen mod Det Forenede Kongerige, Sml. I, s. 821, præmis 11).
11. I den foreliggende sag står det fast, at der ved udløbet af den i den begrundede udtalelse fastsatte frist endnu ikke i den nationale retsorden var vedtaget nogen foranstaltning til gennemførelse af direktivet.
12. Følgelig må der gives Kommissionen medhold i dens påstand.
13. Herefter må det fastslås, at Det Forenede Kongerige Storbritannien og Nordirland har tilsidesat sine forpligtelser i henhold til direktivets artikel 15, idet det ikke har vedtaget de love og administrative bestemmelser, der er nødvendige for at efterkomme direktivet.
Afgørelse om sagsomkostninger
Sagens omkostninger
14. I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Det Forenede Kongerige tilpligtes at betale sagens omkostninger, og Det Forenede Kongerige har tabt sagen, bør det pålægges Det Forenede Kongerige at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Tredje Afdeling)
1) Det Forenede Kongerige Storbritannien og Nordirland har tilsidesat sine forpligtelser i henhold til artikel 15 i Rådets direktiv 1999/13/EF af 11. marts 1999 om begrænsning af emissionen af flygtige organiske forbindelser fra anvendelse af organiske opløsningsmidler i visse aktiviteter og anlæg, idet det ikke har vedtaget alle de love og administrative bestemmelser, der er nødvendige for at efterkomme direktivet.
2) Det Forenede Kongerige Storbritannien og Nordirland betaler sagens omkostninger.